ก.ล.ต.ไทย-มาเลเซีย-สิงคโปร์ พร้อมอำนวยความสะดวกการระดมทุนระหว่างกัน
ก.ล.ต.ไทย-มาเลเซีย-สิงคโปร์ พร้อมอำนวยความสะดวกการระดมทุนระหว่างกัน โดยทั้ง 3 ประเทศได้เริ่มเปิดให้บริษัทที่ต้องการระดมทุนสามารถยื่นคำขอเสนอขายหลักทรัพย์ตราสารทุนและตราสารหนี้แบบไม่ซับซ้อนพร้อมกันใน 3 ประเทศได้แล้ว
2 ก.ย. 2558

นายรพี สุจริตกุล เลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ก.ล.ต.ร่วมกับหน่วยงานกำกับดูแลตลาดทุนของ มาเลเซีย สิงคโปร์ และตลาดหลักทรัพย์สิงคโปร์ เปิดเผยวันนี้ว่า ทั้ง 3 ประเทศได้เริ่มเปิดให้บริษัทที่ต้องการระดมทุนสามารถยื่นคำขอเสนอขายหลักทรัพย์ตราสารทุนและตราสารหนี้แบบไม่ซับซ้อนพร้อมกันใน 3 ประเทศได้แล้ว
กรอบความร่วมมือดังกล่าวเกิดขึ้นจากบันทึกความเข้าใจ (MOU) ที่ได้ลงนามร่วมกันไปเมื่อวันที่ 3 มีนาคม 2558 ที่ผ่านมา โดยเปิดให้บริษัทที่ต้องการระดมทุนสามารถใช้เอกสารการเปิดเผยข้อมูลชุดเดียวกันในการขออนุญาตเสนอขายมากกว่า 1 ประเทศ โดยจะได้รับการพิจารณาภายใต้กระบวนการที่รวดเร็วขึ้น ซึ่งจะเอื้อให้บริษัทสามารถเข้าถึงแหล่งทุนในภูมิภาคได้สะดวก และสามารถวางแผนการระดมทุนได้ดียิ่งขึ้น ทั้งนี้ ภาคธุรกิจที่สนใจสามารถศึกษารายละเอียด กระบวนการพิจารณา กรอบระยะเวลาดำเนินการ และคุณสมบัติของผู้เสนอขายหลักทรัพย์ได้จากคู่มือที่http://www.theacmf.org/ACMF/upload/streamlined_handbook.pdf
“ก.ล.ต. พร้อมสนับสนุนภาคเอกชนไทยให้มีทางเลือกระดมทุนจากแหล่งเงินทุนทั่วภูมิภาคอาเซียน เพิ่มขีดความสามารถในการแข่งขัน เข้าถึงแหล่งทุนที่กว้างขึ้น และเป็นที่รู้จัก ขณะที่ผู้ลงทุนไทยจะมีทางเลือกการลงทุนในบริษัทจากต่างประเทศที่มาระดมทุนมากขึ้น โดยได้รับข้อมูลหนังสือชี้ชวนที่เป็นชุดเดียวกันกับผู้ลงทุนในอีก 2 ประเทศ”นายรพี สุจริตกุล เลขาธิการ ก.ล.ต.  กล่าว
นายรพี กล่าวว่า การส่งเสริมการระดมทุนและการลงทุนข้ามพรมแดนเป็นไปตามแผนปฏิบัติการเชื่อมโยงตลาดทุนอาเซียน (ACMF Implementation Plan) ซึ่งได้รับความเห็นชอบจากที่ประชุมรัฐมนตรีว่าการกระทรวงการคลังอาเซียน ที่มุ่งสร้างความน่าสนใจให้แก่ตลาดทุนอาเซียนในการเป็นศูนย์กลางการระดมทุน และความสำเร็จครั้งนี้เกิดขึ้นในการประชุมหน่วยงานกำกับดูแลตลาดทุนอาเซียน หรือ ASEAN Capital Markets Forum (ACMF) ครั้งที่ 23 ณ กรุงกัวลาลัมเปอร์ ประเทศมาเลเซีย
หน่วยงานกำกับตลาดทุนอาเซียน (ACMF) ได้รวมกลุ่มกันตั้งแต่ปี 2547 มีวัตถุประสงค์เพื่อส่งเสริมการเคลื่อนย้ายเงินทุนให้เสรีมากขึ้นและสร้างความเชื่อมโยงตลาดทุนในภูมิภาคอาเซียนโดยแผนงานอื่น ๆ ภายใต้กรอบความร่วมมือ ACMF รวมถึงการทำข้อตกลงเพื่อพิจารณารับจดทะเบียนหลักทรัพย์ในตลาดหลักทรัพย์แห่งที่สอง ภายใต้กระบวนการที่รวดเร็วขึ้น (Expedited Review Framework for Secondary Listings) การประกาศใช้มาตรฐานการเปิดเผยข้อมูลอาเซียน (ASEAN Disclosure Standards) เพื่ออำนวยความสะดวกในการออกและเสนอขายหลักทรัพย์ตราสารทุนและตราสารหนี้แบบไม่ซับซ้อนพร้อมกันในหลายประเทศ
รวมทั้งได้ดำเนินการสร้างมาตรฐานตลาดทุนภูมิภาคอาเซียนให้เป็นที่ยอมรับของนักลงทุนทั่วโลก (ASEAN asset class) สร้างความเชื่อมั่นด้วยการยกระดับคุณภาพการกำกับดูแลบริษัทจดทะเบียนในตลาดทุนภูมิภาคอาเซียน สู่มาตรฐานการลงทุนระดับสากล ผ่านการประเมิน ASEAN Corporate Governance Scorecard